Gedagte vir die dag: Krag om te getuig | Maroela Media
Lees: Handelinge 1:1–8
Net voor sy hemelvaart verseker Jesus sy dissipels dat hulle krag sal ontvang wanneer die Heilige Gees uitgestort word, en dat hulle sy getuies dwarsoor die hele destydse wêreld sal wees. Die Griekse woord wat hier met ‘getuies’ vertaal word, word ook vir ’n agent gebruik. ’n Agent is iemand wat afgevaardig word om iets namens iemand anders te doen. ’n Eiendomsagtent verkoop ’n huis namens die eienaar. Ons behoort Jesus se agente in die wêreld te wees. En ons sal dit net kan regkry as die Heilige Gees ons die krag daartoe gee.
Reeds in Jesaja 61 word daar gesê dat die Gees van die Here oor die kneg van die Here gekom het; dat hy gesalf is om ’n blye boodskap te bring vir mense in nood; gestuur is om die moedeloses op te beur, en om vir gevangenes vrylating aan te kondig (vgl. Jesaja 61:1). In die Nuwe Testament word hierdie Skrifgedeelte op Jesus van toepassing gemaak. Jesus is inderdaad deur die Gees van God toegerus om ’n Blye Boodskap te bring aan mense in nood: die boodskap van verlossing wat Hy vir ons aan die kruis moontlik gemaak het.
Hierdie Jesus vra dat die dissipels – ook ek en jy – sy getuies sal wees deur die krag van die Heilige Gees. En Jesus gee nooit ’n opdrag sonder die nodige toerusting nie. Jy kan dus op sy krag en teenwoordigheid in jou lewe reken wanneer jy besig is om oor Hom te getuig.
Heilige Gees, ek loof U vir die krag wat ek elke keer wanneer ek van my geloof getuig, van U ontvang.
Kan iemand vir ons sê hoekom die media so stil is oor die feit dat ogod hulle saak teen christenskap in skole verloor het in Bloemfontein se Hoog Geregs Hof. dis moes goeie nuus op Hemelvaart dag!!!!!